नेपाल के नए प्रधानमंत्री केपी ओली ने कहा कि समय के साथ बदलाव को ध्यान में रखते हुए वे अधिक विकल्पों और भारत के साथ अधिक सौदेबाजी के लिए चीन के साथ संबंध गहरे करना चाहते हैं। चीन समर्थित माने जाने वाले ओली ने यह भी कहा कि वह समय को ध्यान में रखते हुए भारत के साथ संबंध नए सिरे से परिभाषित करना चाहते हैं। इसके साथ ही उन्होंने भारतीय सैन्य बलों में नेपाली सैनिकों के काम करने की स्थापित परंपरा सहित भारत-नेपाल संबंधों के सभी विशेष प्रावधानों की समीक्षा की भी बात कही। हांग कांग के साउथ चीन मॉर्निग पोस्ट को दिए साक्षात्कार में ओली ने कहा कि हमारे भारत के साथ बहुत अच्छे संबंध हैं और एक खुली सीमा है। यह सब सही और हम इस संपर्क को आगे भी बढ़ाते रहेंगे लेकिन हम यह नहीं भूल सकते हैं कि हमारे पास दो पड़ोसी हैं। हम किसी एक देश या एक विकल्प पर निर्भर नहीं रह सकते हैं।